കനത്തമഴ: മുള്മുനയില് മലയോരജനത മുണ്ടക്കയം: മഴ വീണ്ടും ശക്തമായതോടെ മലയോരമേഖലയില് ആശങ്ക. കനത്തമഴയില് മേഖലയില് മണ്ണിടിച്ചില് രൂക്ഷമായി. തോടുകളിലെയും ,ആറുകളിലെയും ജലനിരപ്പ് ഉയരുകയാണ്. കഴിഞ്ഞ ദിവസങ്ങളിലെ മഴയില് പെരുവന്താനം ,മുണ്ടക്കയം,കോരുത്തോട് പഞ്ചായത്തുകളിലെ ചില മേഖലയില് വ്യാപകമായി മണ്ണടിച്ചില് ഉണ്ടായി. കൊണ്ടാരക്കരദിണ്ഡിക്കല് ദേശീയപാതയില് മരുതുംമൂട് മുതല് മുറിഞ്ഞപ്പുഴ വരെയുള്ള സ്ഥലങ്ങളില് കൂറ്റന് പാറക്കല്ല് ഉള്പ്പെടെയുള്ളവ മണ്ണിടിച്ചിലിനെ തുടര്ന്ന് റോഡില് പതിച്ചിരുന്നു.ഈ സ്ഥലങ്ങളിലെല്ലാം വീണ്ടും മണ്ണിടിച്ചില് സാധ്യത നിലനില്ക്കുകയാണ്. ഹൈറേഞ്ച് പാതയില് മരുതുംമൂട് മുതല് മുറിഞ്ഞപ്പുഴ വരെയുള്ള ഭാഗത്ത് മൂടല് മഞ്ഞും രൂക്ഷമാണ്. ഇതുമൂലം പാതയിലേക്ക് വീണ് കിടക്കുന്ന കല്ലും മണ്ണും വാഹന ഡ്രൈവര്മാരുടെ ശ്രദ്ധയില്പ്പെടാതെ വാഹനങ്ങള് അപകടത്തില്പ്പെടാനും സാധ്യത ഏറെയാണ്.